NRK: Må få bekreftelse på at de er plombert

SKJERMER I BÅTEN: Disse skjermene (til høyre) mener NRK at Abyss skal betale NRK-lisens for å bruke. En av dem er plassert om bord i båten til høyre. Foto: Victor Jensen

Blir avkrevd lisens for miniubåt-skjermer

(VG Nett) Selskapet Abyss har ti skjermer de bruker til å operere miniubåter med. Disse vil NRK ha lisens for.

Sissel Kruse Larsen

Oppdatert 8. mars 2013

Artikkelen er over syv år gammel

FAKTA OM KRINGKASTINGSAVGIFTEN Bestemmes av Stortinget og Kulturdepartementet

I 2012 er lisensavgiften på 2580,12 kroner

Lisensavgiften betales i to terminer

Rundt 95 prosent av NRKs inntekter kommer fra lisensen

I 2010 utgjorde den 4,5 milliarder kroner

Cirka 1.870.000 hustander er registrert med lisens

Kilde: NRK.no Vis mer

Victor Jensen er daglig leder i Abyss forteller at selskapet har flere ulike skjermer de bruker for å styre ROV-er (miniubåter) med. Disse skjermene er kjøpt i tradisjonelle elektronikkbutikker, men har aldri vært brukt til å se på TV med.

Har du erfaringer med innkrevingen av NRK-lisensen? Kontakt VG Netts journalist her!

- Vi har gått mange runder med NRK, og ble senest kontaktet for tre-fire dager siden av en saksbehandler som sa at saken var oppe til vurdering, sier han.

- Skjermer langt billigere

Jensen mener det er urimelig at selskapet årlig blir belastet fordi de kjøpte skjermene i butikk, og ikke kjøpte datamonitorer som er langt dyrere.

- Vi kjøpte TV-skjermer fordi disse er vesentlig billigere når vi trenger litt store skjermer. I tillegg har du jo alle nødvendige innganger på moderne flatskjermer, sier han.

Selskapet har et stort forbruk av skjermer, siden de flyttes rundt i ulike båter og containersystemer de reiser rundt med.

- Må melde fra hvilke TV-er som er kastet

- Hvis vi får en skade på en skjerm, må vi ifølge lisensavdelingen dokumentere at skjermen blir destruert. Dette har vi ikke gjort tidligere, og vi har ingen mulighet for å gi en slik dokumentasjon i ettertid. De blir jo bare levert på avfallsmottaket til nærmeste elektronikkforretning, sier bedriftslederen.

Saken fortsetter under bildet ...

MINIUBÅT: På disse skjermene følger de ansatte i selskapet med på miniubåtene. Foto: Victor Jensen



Abyss har vært i dialog med NRK Lisensavdelingen og Medietilsynet i to år.

Jensen har tilbudt NRK å frembringe en oversikt over hvilke skjermer som faktisk brukes til å se på TV, men har fått beskjed om at det ikke holder. NRK ønsker en oversikt over alle skjermer som ikke brukes til TV-titting.

Vil vite hvor skjermene sto plassert

I en e-post til Abyss 22. november ber Medietilsynet om en slik oversikt:

«Ifølge NRKLs (NRK Lisensavdelingen, journ. arm.) opplysninger ble Abyss (inkludert selskapets båter) avkrevd 9 kringkastingsavgifter pr. 21. september 2011.Dette gjelder både for fjernsynsmottakere og tv-skjermer som benyttes som monitorer i operasjonsrom.Tilsynet ønsker en beskrivelse av hvor disse skjermene var plassert fram til 21. september 2011. Sto de på land, eller sto de om bord i båter?Det er viktig at endringer etter 21. september 2011 ikke blir tatt med.»

VG Nett skrev i 2011 at Medietilsynet mottar få klager på lisensen.

NRK viser til forskriften

Freddy Lysfjord som svarer på henvendelser til NRK Lisensavdelingen skriver i en e-post til VG Nett at han må svare prinsipielt om saken og ikke konkret på spørsmålene.

- Hvorfor må selskapet betale NRK-lisens for skjermer de bruker til å operere miniubåter?

- Kringkastingsavgiften er ikke en avgift for å se NRKs fjernsynssendinger, men en avgift for å ha fjernsynsmottaker, viser til §1 i Forskrifter om fjernsynsmottakere. En fjernsynsmottaker er en enhet som er eller innehar en tuner eller dekoder for mottak av fjernsynssendinger. Dersom antenneinngangen på en fjernsynsmottaker er fjernet eller plombert av TV-forhandler eller TV-verksted, er mottakeren ikke lenger en fjernsynsmottaker. Bekreftelse på plombering/fjerning må sendes NRK lisensavdelingen, skriver han.

- Er NRKs syn at alle som kjøper en TV i Norge bruker denne til å se på NRK?

- Avgiftsplikten bortfaller fra og med etter den terminen slik beskjed er mottatt av NRK Lisensavdelingen, viser til §9 i Forskrifter om fjernsynsmottakere første og siste ledd. Det som er avgjørende for hvor mange fjernsynsmottakere firmaet må betale avgift for er dokumentasjon på ovenstående, - altså hvor mange fjernsynsmottakere antenneinngangen er plombert på av totalt antall mottakere.

- Selskapet har seks riks-TV-mottakere, er det ikke da naturlig å anta at de kun bruker seks av skjermene til å se på TV?

- Forvaltningspraksis er, i slike tilfeller du nevner, at antall (Riks-TV) dekodere går inn under fjernsynsmottakere som allerede er registrert som avgiftspliktig mottakerutstyr. Det vil si at på en lisens kan både TV og dekoder (dekoder for RiksTV, Canal Digital, Viasat også videre) være registrert.

Hva må selskapet gjøre for å få medhold hos Medietilsynet?

- Saken er til behandling hos Medietilsynet. Medietilsynet fatter vedtak ut fra den dokumentasjon som foreligger på det tidspunkt vedtaket blir fattet.

- Skjønner NRK Lisensavdelingen at dagens praksis medfører ekstraarbeid for selskapet?

- NRK Lisensavdelingen vil frafalle krav på kringkastingsavgift på mottakere som er plombert fra terminen etter at vi har mottatt bekreftelse på at tunerdelen er fjernet eller plombert.

Publisert: 29.11.12 kl. 21:21 Oppdatert: 08.03.13 kl. 15:22

Les også

Mer om Medier